સોનાના ભાવમાં વૈશ્વિક શેરબજારોથી વિપરીત ચાલ જોવા મળી હતી. વિશ્વના બજારોમાં જયારે તેજી જોવા મળી હતી ત્યારે સોનું તેના મહત્વના લેવલ $ 1220 (MCX 28500) સુધી ટ્રેડ થતું જોવાયું હતું. ગત સપ્તાહમાં ફેડની મિટિંગ પછી સોનામાં $1280 સુધીની તેજી જોવાઈ હતી. પરંતુ અમારી ધારણા પ્રમાણે આ વાત રોકાણકારોઓએ પચાવી લીધી હતી અને અમે સોનામાં $1240 સુધી મંદીની અપેક્ષા રાખી હતી જે સાચી ઠરી. પરંતુ સોનામાં તેજીનું વલણ દેખાઈ રહ્યું છે. EURO-USDમાં 1.1120નું ખુબજ મહત્વનો આધાર છે. અમે માનીએ છીએ કે વૈશ્વિક શેરબજારો તેના મધ્યસ્થ લેવલ પર છે. અમે અહીંથી નાની તેજીની અપેક્ષા રાખીએ છીએ જે સોના માટે પણ હકારાત્મક સાબિત થશે. યુ.એસ. ક્રુડમાં છેલ્લા બે સેશનમાં 6%નો કડાકો જોવાયો હતો. MCX ક્રુડ તેના મહત્વના આધાર 2600ની નજીક ટ્રેડ થતું જોવાયું હતું. આની નીચેનો બંધ ક્રુડને 2510 સુધી લાવી શકે છે. ક્રુડ અને સોનામાં હકારાત્મક સંબંધ જોવા મળ્યો છે. આનું મુખ્ય કારણ ડોલરમાં આવેલી તેજી છે. ક્રુડમાં 2680નું લેવલ પાર થાય તો 2790 સુધી આવી શકે છે. બેઝ મેટલમાં નફાનું બુકિંગ જોવા મળ્યું હતું. કોપર 330ના લેવલ સુધી પડ્યું હતું અને ઝીંક 120ના લેવલ સુધી નીચે આવ્યું હતું. બેઝ મેટલના સ્ટોકમાં ઘટાડાને કારણે છેલ્લા 3 મહિનામાં 20%નો વધારો જોવા મળ્યો હતો. બેઝ મેટલના ભાવમાં આવેલો વધારો તેની માંગમાં થયેલા વધારાને કારણે નહિ પરંતુ તેના પુરવઠામાં આવેલી તંગીને કારણે હતો. આ જોતા આ તેજી લાંબી ચાલી શકે નહિ. કોપર 342 સુધી જઈ શકે છે. કોપરમાં 330થી નીચે જો ટ્રેડ થાય તો 322-323ના લેવલ પણ જોવા મળી શકે છે. બીજી તરફ રૂપિયો 66.20 સુધી ટ્રેડ થયો હતો. ત્યાર બાદ ડોલરમાં મજબૂતી આવતા તે 67.40 સુધી આવ્યો હતો. રૂપિયા માટે 67.90-68.20નું લેવલ એક મહત્વનું પ્રતિકારાત્મક લેવલ છે. આની ઉપરનો બંધ રૂપિયાને 68.80 સુધી લાવી શકે છે. 67.80થી નીચે રૂપિયો 66.20 સુધી આવી શકે છે. માર્ચ મહિનામાં FII દ્વારા ખુબજ મોટા રોકાણો ભારતમાં આવ્યા અને રૂપિયામાં 66નું લેવલ જોવા મળ્યું હતું.